
Cine e Cezar Popescu? 

Cred că este mai puţin important pentru Arhiva Acsinte cine sînt eu, aşa că mă mulţumesc să spun că sînt 
un cetăţean cu foarte mult timp liber care a decis să se ocupe îndeaproape de "problemă". 

Cand l-a "cunoscut" Cezar Popescu pe Costica Acsinte? 

Numele de Axinte îmi este cunoscut de cînd eram mic, tata (fost fotograf şi el) a lucrat o perioadă cu unul 
dintre fiii lui Costică Acsinte şi, uneori, mă mai trimitea la respectivul cu diverse treburi. Nu îmi aduc 
aminte decît că avea curtea plină de pomi fructiferi din care îmi dădea tot ce pofteam. 

Ulterior, am văzut cîteva cărţi poştale cu imagini ale lui Costică Acsinte, editate de Muzeul Judeţean 
Ialomiţa şi, întrebînd în dreapta şi în stînga de unde sînt fotografiile, am aflat că muzeul este proprietarul 
multor plăci de sticlă cu astfel de poze. La acel moment se vehicula un număr de 1500-2000 de plăcuţe. 
Atunci m-am hotărît că trebuie făcut ceva cu respectivele poze şi singurul lucru la care mă pricepeam cît 
de cît era să le scanez şi să „le pun pe net". 

Ce s-a intamplat cu fotografiile lui Costica Acsinte dupa moartea acestuia? Unde au fost depozitate? 

După decesul lui Acsinte, din cîte am înţeles, pozele au fost păstrate de familie unde şi după cum au avut 
posibilitate, în cutii de lemn, unele dintre ele sub un cuibar (mărturie stă faptul că şi acum mai dau de 
plăcuţe cu paie pe ele sau murdare de găinaţ). Din fericire, la scurt timp au fost repetate de 
reprezentanţii Muzeului Judeţean Ialomiţa care au cumpărat o parte dintre ele, restul coleţiei fiind 
donată ulterior de familia fotografului. 

De ce ati pornit acest proiect? 

Am oroare de pierderi iremediabile. Am mai trăit odată acest sentiment într-o vreme cînd colecţionam 
formule fotografice (de revelatori, fixatori, băi de stop etc. - http://bwformula.atelierelealbe.eu) şi am 
realizat că o bună parte dintre ele s-au pierdut odată cu desfinţarea firmelor ce le deţineau ca secrete 
comerciale. Aceeşi frică o am şi vis-a-vis de pozele lui Acsinte. E dureros să le pierdem doar pentru că nu 
alegem să le salvam, eu aşa gîndesc. 

De cand lucraţi la el si cand credeţi ca o sa se termine? 

Au trecut cîţiva ani buni de cînd am iniţiat acest proiect însă, din varii motive, abia în noiembrie 2013 
(sic!) m-am apucat propriu-zis de scanat, deci cam de trei luni. Timp în care am „dat gata" puţin peste 
1000 de plăci. Dacă estimările mele sînt corecte şi lucrez lafel de repede (sau încet, ar spune unii :) 
probabil într-un an de zile termin. 

Care sunt principalele obstacole de care va loviţi in evoluţia proiectului? 

Vechea poveste: banii. Deşi partea de tehnică este asigurată ( integral din buzunarul meu ) mai rămîne de 
acoperit costul materialelor de arhivare. Pentru plăcile fotografice de sticlă există un standard ISO 
(18902:2007) ce prevede clar care sînt condiţiile optime pentru arhivarea lor (umiditate, temperatura, 
materiale folosite pt plicuri, cutii etc). Toate acestea costă, uneori chiar foarte mult (de exemplu: numai 
plicurile cu patru aripioare, certificate PAT, la cea mai mică dimensiune, costă 28e, plus transport, plus 
TVA pentru 50 de bucăţi). Am făcut mai demult un calcul şi suma totală se află între 4500-5000e. 

Care e implicarea Muzeului Judeţean Ialomiţa in proiect? 

După cum am spus, Muzeul Judeţean Ialomiţa este proprietarul şi administratorul fondului Acsinte. între 
mine şi muzeul există un contract de colaborate (sau voluntariat cum le place unora să spună) prin care 
ei îmi oferă acces liber la plăcuţe într-un birou de la sediul lor iar eu mă ocup de restul (scanare, 
mediatizare, strîngere de fonduri etc). Deşi am auzit opinii conform cărora muzeul nu se implică 
îndeajuns în proiect (probabil cu referire la partea financiară), trebuie înţeles că bugetul lor unul limitat şi 
cu siguranţă au şi altă listă de priorităţi. Vă invit pe site-ul lor să vedeţi exact ceea ce fac. De asemenea, 
nu cred că este corect să fie trecute cu vederea realizărilor lor de pînă acum legate de Acsinte: au editat 
o monografie () şi cărţile poştale de care am vorbit anterior, au realizat cîteva expoziţii cu pozele lui — cel 
mai bine ar fi să îi întrebaţi direct pe ei, cunosc mult mai multe decît mine pe acest subiect :) 

Cine sunt oamenii din fotografiile lui Costica Acsinte? Putem vedea in colecţie doar o pătura sociala 
inalta, având in vedere costurile pe care le implica un astfel de portret sau putem gasi acolo o imagine 
exhaustiva a modului in care arătau si trăiau locuitorii Sloboziei de dupa Primul Război Mondial? 

Păi vă invit să vedeţi singuri despre subiecţii pozaţi de Acsinte. Fără nici o glumă, chiar vă invit să vă uitaţi 
pe pozele lui, unele dintre ele sînt fascinante. Toate fotografiile pe care deja le-am scanat, le pun pe site- 
ul proiectului , pe Flickr Commons (unde cu mîndrie pot spune că sîntem prima si singura „instituţie" 
participantă din România) şi pe pagina de facebook a proiectului. Postez şi twitter sub (5>costicaacsinte 
unde monitorizez şi hashtagul omonim #costicaacsinte . 

Răspunzîndu-vă totuşi la întrebare, din ceea ce am găsit pînă acum în pozele lui Costică Acsinte, pot 
spune că a fotografiat oameni din toate categoriile sociale (se regăsesc şi nuntaşi cu picioarele în mocirla 
din bătătură, şi tineri spilcuiţi, şi „patroni" de ateliere meşteşugăreşti, mori, birturi etc. Ba chiar am văzut 
şi o echipă trimisă de celebrul Malaxa la lucrări în Slobozia. Se mai găsesc fotografii ale unei Slobozii 
pierdute, cu clădiri care azi nu mai sînt în picioare. Sînt poze şi de la staţiunea Amara unde Acsinte se 
pare că fotografia turiştii. 

Pe lîngă plăcile fotografice făcute de Acsinte în civilie, există însă şi un album cu printuri din perioada în 
care a fost fotograf al Armatei Române, în primul război mondial. în acest album am văzut fotografii cu 
Regia Măria, cu generalul Berthelot sau generalul Grigorescu (fost şi ministru de război o perioadă, cred) 

sau poze în care apare Regele Carol al ll-lea. In timp vă asigur că toate acestea vor fi redate publicului 
larg, ne mai fiind rezervate doar vizitatorilor muzeului. 

Povestea proiectului dumneavoastră a ajuns in Time. Cum schimba colecţia lui Costica Acsinte peisajul 
fotografiei romaneşti? 

Pozele lui Acsinte au existat şi înainte de interviul din Time şi au exact aceeaşi putere de a schimba 
peisajul fotografiei româneşti ca şi înainte. Totul ţine de ce dorim noi să facem mai departe, dacă vrem să 
le acordăm sau nu importanţă. Cine se simte atras de frumuseţea lor o să caute să le vadă indiferent 
unde şi în ce formă. Este drept că impactul avut de articolul celor de la Time-Lightbox şi de ecourile lui a 
fost unul major şi sper să aibă şi rezultate concrete. Ar fi hilar să negi putea presei şi de aceea mă bazez 
că voi găsi sprijin în media, popularizarea prin orice mijloace a fotografiilor lui Acsinte fiind pînă la urmă 
unul dintre scopurile principale atît ale mele personal, cît şi ale Muzeului Judeţean Ialomiţa. 

Vă mulţumesc celor de la iQuads pentru că aţi dorit să participaţi în acest mod la sprijinirea Colecţiei 
Costică Acsinte. 



